
Compensări ilegale pentru energie și gaze 


Ultimul control efectuat de Curtea de Conturi a descoperit că Ministerul Energiei 
a efectuat plăți ilegale către furnizorii de gaze și energie electrică în valoare de 
aproape 7 milioane de lei. Banii au fost acordați în baza compensărilor, însă 
destinatarii, clienţi noncasnici, nu erau îndreptăţiţi să beneficieze de acest 
sprijin guvernamental. Nereguli majore au fost depistate și la Ministerul Muncii, 
unde s-au acordat zeci de milioane de lei fără justificare legală. 


Curtea 
de Conturi a depistat că Ministerul Energiei a majorat cheltuielile operaționale cu suma de 
6,9 milioane de lei, din care 5,9 milioane în 2022 și 1 milion de lei în 2023. Acest lucru a 
fost produs ca urmare a efectuării de plăți din fonduri de la bugetul de stat către furnizorii 
de energie electrică și gaze naturale, pentru compensarea tarifelor aferente consumului 
de energie electrică și gaze naturale furnizate unor clienţi finali noncasnici, care nu erau 
îndreptăţiți să beneficieze de schema de compensare, potrivit actelor normative prin care 
a fost instituit acest sprijin. 


La Ministerul Sănătăţii, inspectorii Curţii de Conturi au constatat drepturi salariale 
acordate ilegal în valoare totală de peste 18,4 milioane de lei. Astfel, entitățile 
subordonate au stabilit și au acordat eronat sume pentru ore de gardă, în condiţiile în 
care salariaţii figurau în concedii de odihnă, sporuri pentru condiţii periculoase, pentru 
condiții deosebite și indemnizaţia de hrană fără respectarea prevederilor legale, sume 
compensatorii fără îndeplinirea condiţiilor, precum și indemnizaţii lunare pentru titlul 
științific de doctor calculate eronat. Într-un proiect european, s-au plătit drepturi salariale 
pentru muncă neprestată de către salariați. Prejudicii de peste 2 milioane de lei au fost 
create de achiziția de accesorii aferente unor echipamente medicale care nu se încadrau 
în categoria celor aprobate de ordonatorul principal de credite și pentru care, în unele 
cazuri, furnizorul nu era autorizat să le comercializeze și de sume plătite în plus 
furnizorului fără existența unor documente justificative. 


Nereguli majore la Ministerul Muncii 


Cele mai multe prejudicii aduse bugetului de stat au fost constatate la Ministerul Muncii, 
unde au fost supraevaluate cheltuielile cu drepturile de personal cu peste 3 milioane de 
lei, la nivelul unor inspectorate teritoriale de muncă. 


Tot la supraevaluări au fost depistate, la unele agenții județene pentru plăți și inspecţie 
socială, suma de 56.000, reprezentând alocaţie de stat pentru copii acordată după 
decesul acestora, plăți de 6,6 milioane de lei alocații de plasament pentru tineri care 
împliniseră vârsta de 18 ani și nu mai îndeplineau condiţiile prevăzute de cadrul legal în 
vigoare și de 537.000 lei, indemnizaţii lunare pentru creșterea copilului, contrar 
prevederilor legale. 


Totodată, la agenţiile judeţene pentru plăți și inspecţie socială au fost supraevaluate plăți 
în valoare de circa 17 milioane de lei, reprezentând stimulentul de inserție acordat unor 
persoane care nu au realizat în aceeași perioadă venituri supuse impozitului, contrar 


prevederilor legale, de 267.000 lei pentru indemnizaţie de acomodare pentru persoane 
care au realizat simultan venituri supuse impozitării peste limita legală și într-un cuantum 
mai mare decât cel cuvenit. 


Inspectorii Curţii de Conturi au mai constata suma supraevaluată de 1,3 milioane de lei, 
plătită ca ajutor pentru încălzire energie electrică, și suma de 5,4 milioane de lei, 
reprezentând ajutoare sociale acordate fără respectarea prevederilor legale, acordate 
unor persoane care au realizat venituri din salarii peste limita legală, dețineau depozite 
bancare sau nu au declarat toate bunurile mobile (autoturisme, motociclete sau 
autovehicule). De asemenea, s-au făcut plăți supraevaluate de aproape 3 milioane de lei 
ca ajutor lunar nerambursabil beneficiarilor unei forme de protecţie, de 3,9 milioane de lei 
pentru indemnizaţia lunară acordată unor profesoniști al căror venit a fost redus ca 
urmare a efectelor pandemiei Covid. La casele de pensii, s-au descoperit sume plătite în 
plus de 1,3 milioane de lei ca indemnizaţii sociale pentru pensionari, în condiţiile în care 
aceștia erau beneficiari de drepturi de pensie și drepturi prevăzute de legi cu caracter 
special peste nivelul minim prevăzut de lege. 


Prejudicii la PNDL 


La Ministerul Dezvoltării, pe programul PNDL, au fost constatate prejudicii de peste 30 
milioane de lei. Printre neregulile depistate s-au numărat plăți pentru lucrări neexecutate 
și aplicare eronată de către UAT-uri a formulei de calcul pentru ajustare. Potrivit Curţii de 
Conturi, Ministerul Dezvoltării înregistrează carențe în urmărirea și recuperarea sumelor 
decontate nelegal către UAT-uri. 


Astfel, prin raportare la prejudiciile constatate în anul 2022, aferente unor decontări din 
anul 2021, estimate la valoarea de 22 milioane de lei, au rămas nerecuperate peste 10 
milioane de lei. ”Atragem atenţia că Ministerul Dezvoltării nu a calculat dobânzi și 
penalități de întârziere pentru utilizarea ilegală de către UAT-uri unor subvenții, pentru 
perioada cuprinsă între data transferurilor de fonduri și data restituirii sau recuperării 
acestora”, arată Curtea de Conturi. 

